Tyd raak min vir kommentaar oor die NGVFoto: Pixabay/Pexels.com Die publiek het nog net tot die einde van vandag om kommentaar oor die wetsontwerp op die Nasionale Gesondheidsversekering (NGV) in te dien. Navorsers verbonde aan die Solidariteit Navorsingsinstituut (SNI) het daarom besluit om vandag om 13:00 regstreeks op die vakbond Solidariteit se Facebook-blad ŉ vraag-en-antwoord-sessie te hou vir mense wat nog vrae het oor die regering se omstrede planne om die NGV in te stel. Solidariteit het reeds op 21 Augustus vanjaar ŉ beraad rakende die NGV gehou waar talle mediese, ekonomiese en regskenners hul kommer oor die NGV gelug het. Die vakbond het die beraad ook gebruik om insette te kry om sodoende sy eie kommentaar op die wetsontwerp in te dien. Maroela Media het tydens die beraad berig dat prof. Alex van den Heever, ŉ kenner van beleidstellings vir gesondheidsorgstelsels verbonde aan die Universiteit van die Witwatersrand, glo daar is talle sleutelfoute in die voorgestelde NGV-beleid. “Ek glo nie die NGV is enigsins ontwerp om te werk nie. Die NGV is ’n lugkasteel, ’n onbereikbare droom, niemand kan regtig enige uitkomste lewer nie, maar waaroor daar eindelose beloftes tot ver in die toekoms gemaak kan word,” het Van den Heever gesê. Intussen het die burgerregte-organisasie AfriForum aangedui dat die organisasie reeds Dinsdag breedvoerig kommentaar oor die wetsontwerp ingedien en sterk kapsie daarteen gemaak het. Volgens dr. Eugene Brink, strategiese raadgewer by AfriForum, is die wetsontwerp in verskeie opsigte problematies en vaag. “Een van die heel grootste probleme hiermee is die koste van die NGV. Nêrens in die wetsontwerp word daar melding gemaak van hoeveel dit gaan kos nie, maar die belastingbetaler word goedsmoeds gedwing om daarvoor te betaal. “Om omvattende, gratis gesondheidsdienste aan 55 miljoen mense te wil bied terwyl maatskappye en net sowat 5 miljoen mense belasting betaal, is waansin. Dit gebeur op stuk van sake nie nou nie en die middelklas het nie geld daarvoor nie, terwyl daar ook geen aanduiding is wat presies met hierdie omvattende dienste bedoel word nie.” Brink het gesê aangesien NGV verpligte en groeiende koste op die middelklas afdwing, gaan dit hul vermoë belemmer – en waarskynlik uiteindelik beëindig – om steeds aan mediese fondse te behoort en privaat gesondheidsdienste te bekostig. “Almal sal dan van die beroerde openbare gesondheidsektor afhanklik wees en dus die las van dié sektor vergroot. Dit sal uiteraard middelklas-emigrasie versnel en die finansieringsmodel vir NGV ondermyn.” Volgens Brink wil die staat ingevolge die wetsontwerp sowel die reguleerder as kliënt van gesondheidsdienste in Suid-Afrika wees. “Hoewel die wetsontwerp aanvoer dat die te stigte NGV-fonds dienste by sowel die openbare as die privaat sektor namens die publiek gaan aankoop, beteken dit in praktyk dat die fonds slegs dienste by die privaat sektor aankoop. Soos in die geval van grond, sal die staat nie meer markverwante pryse wil betaal nie en die privaat sektor boelie om dienste teen vasgestelde pryse aan die breë publiek te lewer. Hierdie toedrag van sake sal weer medici vinniger laat emigreer.” Voorts is AfriForum se kommentaar ook daarop gerig om die staat se pligsversuim ten opsigte van korrupsie, meriete en goeie bestuur uit te lig. “Korrupsie, onreëlmatige besteding, regstellende aksie en kaderontplooiing definieer vandag se gesondheidsektor. Hoekom sal dit enigsins met NGV anders wees? Indien hierdie probleme nie reggestel word nie, gaan meer geld nie help nie.” Volgens Morné Malan, senior navorser by die SNI, behoort alle Suid-Afrikaners hulle op die hoogte te bring van die strekking van die NGV en die moontlike gevolge wat dit vir hulle mediese sorg inhou.